Návrh na určenie výšky náhrad pri zahraničných cestách, ktoré súvisia s výkonom funkcie člena vlády SR

Podľa § 14 ods. 2 zákona č. 120/1993 Z.z. o platových pomeroch niektorých ústavných činiteľov Slovenskej republiky v znení neskorších predpisov (účinnosť od 28.5.1993) výšku náhrady pri zahraničných cestách, ktoré súvisia s výkonom funkcie člena vlády SR (ďalej len „vláda“) má určiť vláda uznesením. Nakoľko vláda v zmysle cit. zákona o výške náhrady pri zahraničných cestách, ktoré súvisia s výkonom funkcie člena vlády svojím uznesením doteraz nerozhodla, poskytovanie náhrad je upravené len v časti A.I. bod 3. písm. d/ uznesenia Predsedníctva vlády SR číslo 13/1992 o úprave platov a zabezpečení činnosti členov vlády Slovenskej republiky a vedúcich ostatných ústredných orgánov štátnej správy SR zo dňa 7.5.1992. Podľa tohto uznesenia členom vlády a vedúcim ostatných ústredných orgánov štátnej správy SR prináleží v súčasnosti zvýšenie náhrady pri zahraničných služobných cestách 
•	200 % pre predsedu vlády
•	150 % pre podpredsedov vlády a
•	100 % pre ministrov.

Z uvedeného vyplýva, že ak vláda určí výšku náhrad pri zahraničných cestách, ktoré súvisia s výkonom funkcie člena vlády uznesením, zosúladi sa tak súčasný právny stav s platnou právnou legislatívnou.  

V zmysle § 14 ods. 2 zákona č. 120/1993 Z.z. o platových pomeroch niektorých ústavných činiteľov Slovenskej republiky v znení neskorších predpisov predkladáme materiál, v ktorom sa určuje výška náhrady pri zahraničných cestách, ktoré súvisia s výkonom funkcie člena vlády s účinnosťou od 1.6. 2006 takto::

-	členom vlády patrí pri zahraničných cestách, ktoré súvisia s výkonom funkcie člena vlády okrem náhrad v zmysle zákona č. 283/2002 Z.z. o cestovných náhradách. v znení neskorších predpisov zvýšené vreckové vo výške
•	predseda vlády  200 % stravného
•	podpredseda vlády 150 % stravného 
•	minister 100 % stravného 

V prílohe materiálu je uvedená výška náhrad poskytovaná pri zahraničných cestách poslancov Národnej rady SR , prezidenta SR a členov vlády SR.